อยุธยาขายกิมจิ9เดือนชู3.25%
บลจ.อยุธยา คลอดกองทุนพันธบัตรเกาหลี ชู 9 เดือน จ่าย 3.25% ต่อปี ลงทุนตราสารหนี้ในประเทศ 3 เดือน จ่าย 2.75% ต่อปี
20 ส.ค. 2554

บลจ.อยุธยา คลอดกองทุนพันธบัตรเกาหลี ชู 9 เดือน จ่าย 3.25% ต่อปี ลงทุนตราสารหนี้ในประเทศ 3 เดือน จ่าย 2.75% ต่อปี 
รายงานข่าวจากบริษัทหลักทรัพย์จัดการกองทุน (บลจ.) อยุธยา (AYF) แจ้งว่า บริษัทเปิดขายกองทุนเปิดกรุงศรีพันธบัตรเกาหลี 9M17 ระหว่างวันที่21-27 มิ.ย. 2554 โดยจะลงทุนในพันธบัตรรัฐบาลประเทศเกาหลีใต้ สัดส่วน 100% ซึ่งมีอันดับเครดิต AA/F1 โดยฟิทช์ เรทติ้งส์ ระยะเวลาการลงทุน 9 เดือน คาดผลตอบแทนที่ผู้ลงทุนจะได้รับอยู่ที่ประมาณ 3.25% ต่อปี 
นอกจากนี้ เปิดขายกองทุนเปิดกรุงศรีไทยโน้ท 3M27 อายุการลงทุนประมาณ 3 เดือน โดยจะลงทุนในตราสารหนี้ภาครัฐของไทย สัดส่วนการลงทุน 10% ของมูลค่าสินทรัพย์สุทธิ หุ้นกู้ระยะสั้นออกโดยธนาคารดอยช์แบงก์ หรือหุ้นกู้ระยะสั้นออกโดยธนาคารสแตนดาร์ดชาร์เตอร์ด (ไทย) สัดส่วนการลงทุน 25%
ตั๋วแลกเงินออกโดยธนาคารทิสโก้ สัดส่วนการลงทุน 20% ตั๋วแลกเงินออกโดยธนาคารไทยพาณิชย์ สัดส่วนการลงทุน 25% และธุรกรรมซื้อโดยมีสัญญาขายคืน (Reverse Repo) โดยมีธนาคารกรุงศรีอยุธยาเป็นคู่สัญญา สัดส่วนการลงทุน 20%
สำหรับผลตอบแทนจากการลงทุน คาดว่าผู้ลงทุนจะได้รับ 2.75% ต่อปี
ด้าน บลจ.กสิกรไทย ออกกองทุนเปิดเค ตราสารหนี้ต่างประเทศ 1 ปี จี (KFF1YG) ลงทุนในตราสารหนี้ต่างประเทศที่ออกโดยภาครัฐและเอกชน และเงินฝากสถาบันการเงิน โดยคาดว่าจะลงทุนในตราสารหนี้ที่ออกโดย Bank of Korea หรือ Ministry of Strategy and Finance (MSB) สัดส่วนการลงทุนประมาณ 57% เงินฝากธนาคาร CICI สาขาประเทศสิงคโปร์ ประมาณ 23% เงินฝาก Union National Bank (UNB) ประเทศสหรัฐอาหรับเอมิเรตส์ ประมาณ 20% เปิดขายวันที่ 21-27 มิ.ย.นี้ คาดผู้ลงทุนจะได้รับผลตอบแทน 3.65% ต่อปี